เงินฝากดอกสูงบานสะพรั่ง
ตลาดเงินฝากเบ่งบาน ธนาคารพาเหรดระดมเงินจ่ายดอกเบี้ยสูง แบงก์ทหารไทยตัดสินใจลดดอกเบี้ยกู้ฝากลงแล้ว
1 พ.ย. 2555

ตลาดเงินฝากเบ่งบาน ธนาคารพาเหรดระดมเงินจ่ายดอกเบี้ยสูง แบงก์ทหารไทยตัดสินใจลดดอกเบี้ยกู้ฝากลงแล้ว
นางพรรณี สถาวโรดม ประธานกรรมการธนาคารออมสิน เปิดเผยในงานกิจกรรมวันออมแห่งชาติ ประจำปี 2555 ว่า แม้แนวโน้มดอกเบี้ยนโยบายจะลดลง แต่ธนาคารออมสินยังเน้นระดมเงินฝาก เพื่อสร้างวินัยการออมให้ประชาชน โดยเดินหน้าเงินฝากพิเศษ 399 วัน จ่ายดอกเบี้ย 3.3% และเงินฝากพิเศษสำหรับกลุ่มเยาวชนอายุต่ำกว่า 20 ปี จ่ายดอกเบี้ย 1.5% โดยเน้นให้เด็กและเยาวชนมีเงินฝากมากขึ้น จากปัจจุบันมีบัญชีเงินฝากของเด็ก 3.2 ล้านบัญชี จากทั้งหมด 26 ล้านบัญชี และต้องการผลักดันให้อัตราส่วนเงินฝากต่อรายได้ปัจจุบันจาก 23% เป็น 30% 
นางพรรณี กล่าวว่า กรณีที่ญี่ปุ่นอัดฉีดเงินเข้าระบบนั้น เชื่อว่าเงินทุนจะไหลเข้าตลาดทุนมากกว่า จึงไม่กระทบต่อตลาดเงินและไม่มีแรงกดดันให้อัตราดอกเบี้ยเงินฝากลดลง และเชื่อว่าคณะกรรมการนโยบายการเงิน (กนง.) จะดูแลดอกเบี้ยนโยบายเพื่อกระตุ้นเศรษฐกิจเป็นหลัก
ด้านนายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตั้งแต่วันที่ 1 พ.ย.นี้ ธอส.จะเปิดให้ประชาชนเปิดบัญชีเงินฝากเพื่อหักชำระหนี้เงินกู้ ธอส. โดยอัตราดอกเบี้ยเท่ากับเงินฝากออมทรัพย์ ตามประกาศธนาคารบวกเพิ่มขึ้นอีก 0.25% 
ทั้งนี้ ผู้ที่เปิดบัญชีเงินฝากดังกล่าว ต้องเปิดบัญชีครั้งแรกขั้นต่ำ 500 บาทขึ้นไป และมียอดคงเหลือในบัญชีเพียงพอกับเงินงวดที่ระบุในสัญญากู้เงิน ซึ่งธนาคารจะหักเงินงวดชำระหนี้เงินกู้ที่อยู่อาศัยจากบัญชีเงินฝากดังกล่าวเป็นประจำทุกเดือน
สำหรับลูกค้าที่เปิดบัญชีเงินฝากดังกล่าว จะได้รับบัตรเอทีเอ็มพร้อมฟรีค่าธรรมเนียมแรกเข้า ค่าธรรมเนียมปีแรก และค่าธรรมเนียมถอนเงินจากตู้เอทีเอ็มจาก ธอส. ธนาคารออมสิน ธนาคารอิสลามแห่งประเทศไทย และธนาคารพาณิชย์ในเขตกรุงเทพฯ และปริมณฑล
ขณะที่ธนาคารธนชาตกระตุ้นเงินออมช่วงปลายปีกับเงินฝากออมทรัพย์คุ้มค่าให้ทั้งดอกเบี้ยที่สูงกว่าออมทรัพย์ปกติ โดยรับสูงสุดถึง 2 เท่า พร้อมมอบความคุ้มครองด้วยประกันภัยอุบัติเหตุสูงสุดถึง 3 ล้านบาท
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารได้ออกผลิตภัณฑ์ “เงินฝากออมทรัพย์คุ้มค่า” เปิดบัญชีขั้นต่ำ 1,000 บาท ไม่จำกัดวงเงินสูงสุด โดยจ่ายดอกเบี้ย 1% สำหรับวงเงินฝากน้อยกว่า 5 หมื่นบาท จ่ายดอกเบี้ย 1.5% สำหรับวงเงินฝากตั้งแต่ 5 หมื่นบาท แต่ไม่เกิน 5 ล้านบาท และจ่ายดอกเบี้ย 1% สำหรับวงเงินตั้งแต่ 5 ล้านบาท จ่ายดอกเบี้ยเข้าบัญชีในทุกเดือนและสามารถถอนได้ 2 ครั้งต่อเดือนโดยไม่มีค่าธรรมเนียม
นอกจากนี้ ลูกค้ายังจะได้รับความคุ้มครองด้วยประกันภัยอุบัติเหตุส่วนบุคคลที่ให้วงเงินคุ้มครองสูงสุด 6 เท่า ของยอดเงินฝากหรือสูงสุดไม่เกิน 3 ล้านบาท โดยเป็นความคุ้มครองการประกันภัยอุบัติเหตุทั่วโลกตลอด 24 ชั่วโมง
ด้านธนาคารทหารไทยได้ประกาศลดอัตราดอกเบี้ยเงินให้สินเชื่อแบบมีระยะเวลา (เอ็มแอลอาร์) ลง 0.125% จาก 7.5% เป็น 7.35% ขณะที่อัตราดอกเบี้ยเงินฝากสำหรับลูกค้าทั่วไป ธนาคารได้ปรับลดดอกเบี้ยประเภท 24 เดือน ลง 0.25% เป็น 2.5% และประเภท 36 เดือน ลดลง 0.15-0.30% เป็น 2.7% 
สำหรับเงินฝากประจำดอกเบี้ยด่วนประเภท 3 เดือน ปรับลดลง 0.25% เป็น 2.5% ประเภทถอนอิสระ 24 เดือน ปรับลด 0.15% เป็น 2.85% และอัตราดอกเบี้ยเงินฝากประจำทีเอ็มบีอัพแอนด์อัพ ปรับลดลง 0.25% โดยเฉลี่ยจะอยู่ที่ 2.875% โดยเริ่มมีผลบังคับใช้ตั้งแต่วันที่ 1 พ.ย. 2555